Man sterf wat onder trein beland(Argieffoto: ER24) ŉ Vyf-en-twintigjarige man is Maandagaand dood nadat hy onder ŉ trein by die Eikenfontein-stasie in Kraaifontein in die Wes-Kaap beland het. Russel Meiring, woordvoerder van ER24, het gesê paramedici, die polisie en veiligheidswagte was kort na 20:30 op die toneel. Die man se liggaam was gedeeltelik onder die trein, wat ŉ ent van die platform tot stilstand gekom het. “Medici het die man ondersoek en gevind hy het ernstige beserings opgedoen en was in ŉ bedenklike toestand,” het Meiring gesê. Die man is op die toneel behandel en gevorderde lewensondersteuning gegee, waarna hy na die Tygerberg-hospitaal vir verdere behandeling geneem is. Hy het op pad na die hospitaal gesterf. Dit is in dié stadium nog onduidelik hoe die man onder die trein beland het. Die polisie ondersoek die voorval.